text: Foreninger og frivillige i Høje-Taastrup Kommune
  
  publiceret: 2018-11-01 00:00:00
  I kommunen er der nedsat fem samråd, der fungerer som fagudvalg for Folkeoplysningsudvalget. Samrådene dækker både kultur, idræt, spejder og andre foreninger, som hvert år fejres ved en Frivillig Fredag og Foreningsprisfest, hvor særlig aktive bliver hædret for deres indsats. Der er samlet set små 20.000 medlemmer i de godkendte foreninger.
  I 2011 blev Høje-Taastrup kåret til Årets Idrætskommune. Dens mere end 50 klubber giver et bredt tilbud til børn, unge og voksne inden for boldspil, svømning og gymnastik, ligesom de støtter integrationsindsatsen. Klubberne holder fortrinsvis til i Taastrup og Hedehusene, men i Hedeland Naturpark ligger der også rideskoler og en golfklub. Idrætsfaciliteterne udgøres af to svømmehaller, tre idrætshaller og udendørs idrætsfaciliteter i Taastrup, Fløng, Sengeløse og Hedehusene. Der er aktive spejder- og FDF-grupper med omkring 700 medlemmer og eget samråd.
  I Taastrup og i Hedehusene er der biblioteker, og kommunen har fire kulturhuse: Taastrup Kulturcenter, Medborgerhuset, Hedehuset og Taastrup Teater & Musikhus. De fungerer som samlingssteder for foreninger, ligesom de lægger hus til forskellige aktiviteter og arrangementer – fx har Taastrup Kunstforening og Kunstforeningen Humlen deres udstillinger i kulturhusene.
  De to forsamlingshuse i henholdsvis Reerslev (1899) og Fløng (1924) er selvejende.
  Læs mere om kultur i Høje-Taastrup Kommune
  Læs også om
  Se alle artikler om Foreninger og frivillige